Toshkentda supermarket yaqinida gaz-ballonli avtomobil yonib ketdi

7-dekabr, shanba kuni Toshkent shahri Sergeli tumanida joylashgan “Korzinka.uz” supermarketi yaqinida gaz-ballonli VAZ avtomobili yonib ketdi.

 Foto © facebook.com/pages/Autocenteruz 
Autocenter.uz’ning Facebook sahifasida qayd etilishicha, ushbu voqea supermarketning avtomobil to‘xtash joyida sodir bo‘ldi. Xayriyat, hech kimga ziyon yetmadi. Paydo bo‘lgan yong‘in supermarket xodimlari va yordamga yetib kelgan yong‘in xizmati tomonidan bartaraf etildi, deyiladi xabarda.
Hodisa guvohlaridan birining “Uz24” nashriga ma’lum qilishicha, VAZ avtomobili egasi savdo markaziga xarid uchun kirib ketgan vaqtida, mashina salonidan tutun chiqa boshlagan. Buni ko‘rgan supermarket xavfsizlik xizmati xodimlari zudlik bilan yong‘in brigadasiga murojaat qilgan.
Shuningdek, tezkor chora-tadbirlar natijasida avtomobil ham, undagi gaz-ballon qurilmasi ham zarar ko‘rmagani haqida xabar berilgan.
Avtomobil yonib ketishiga nima sabab bo‘lgani hali aniqlanmagan. Dastlabki taxminlarga ko‘ra, bunga avtomobil simlari bilan bog‘liq nosozliklar sharoit yaratgan bo‘lishi mumkin.